Hofgeding kom dalk oor verkiesingOVK-personeel tel stemme by die Ntolwane Primary School-stemlokaal in Nkandla. (Foto: Motshwari Mofokeng/ANA) Die swaard van ŉ hofgeding hang vir die eerste keer oor ŉ Suid-Afrikaanse verkiesing met regspanne in gereedheid indien vanjaar se verkiesingsuitslae betwis gaan word. “Dat dit ŉ gemors is, is ŉ feit. Die omvang van die gemors moet nou vasgestel word, en of dit ŉ wesenlike verskil aan die uitslag gaan maak. Ons regspanne staan gereed,” het ŉ senior verteenwoordiger van ŉ groot politieke party vanoggend aan Maroela Media gesê. Wat die uitslae betref is die omvang tans baie beperk, maar wat duidelik is, is dat die VF Plus baie gegroei het. Die aanduidings is dat baie lae stempersentasies landwyd in baie ANC- en EFF-gebiede aangeteken is. Die Wes-Kaap tel tans verreweg die vinnigste en dit lyk of die DA die provinsie gaan behou. In die Noord-Kaap lyk die ANC veilig. In die ander provinsies is die inligting nog nie genoeg om sinvolle projeksies te maak nie. Elke politieke party is tans besig om voorbeelde van kiesbedrog byeen te bring om die omvang te bepaal. Almal het voorbeelde van hoe kiesers meer as een keer gestem het, hoe maklik dit was om die ink van die vinger te verwyder en dat die veiligheidsmeganismes teen kiesersbedrog nie behoorlik gewerk het nie. Masego Sheburi, die OVK se adjunk-hoofverkiesingskommissaris, spreek die media toe. [8 Mei 2019]. (Foto: Oupa Mokoena/ANA) Volgens Maroela Media se inligting was daar gisteraand ŉ vergadering van die veelparty-moniteringskomitee wat die OVK opdrag gegee het om ŉ oudit te doen van die presiese punt waarvolgens die verkiesing vry en regverdig verklaar kan word, of nie. Daar is ŉ moontlikheid dat partye daarop kan aandring dat ŉ rekonsiliasie gedoen moet word van die strokies wat aan kiesers uitgereik is, die name wat op die kieserslys doodgetrek is en die vorms wat kiesers van buite die stemdistrik moes invul om vas te stel wat die omvang van die wanverhouding is.